隋堤柳
作者：曹勛
朝代：宋

paragraphs: 隋隄柳，千里夾隋隄。
隄中有平道，百尺隠金鎚。
柳色間桃李，行客迷芳菲。
牙檣從西來，雲表開龍旗。
一舟挽千人，萬舟若魚麗。
舟中盡絕色，不厭荒淫饑。
錦帆壓奔流，日夜東南馳。
龍舟未及返，身辱吳公泥。
神器失所託，化作迷樓灰。
向來桃與李，花色猶不衰。
向來堤上柳，柳色猶依依。
唐公已舉晉陽甲，草木雖小知無隋。